**A Család- és Ifjúságügyért Felelős Államtitkárság Tájékoztatója**

**Tankönyvtámogatás normatív kedvezményének igénybevételéhez**

A nemzeti köznevelés tankönyvellátásáról szóló 2013. évi CCXXXII. törvény (a továbbiakban: Ntt.) 4. § (2) bekezdés c) pontja értelmében az iskolai tankönyvrendelésnek biztosítania kell, hogy a ***három vagy több kiskorú,*** *illetve eltartott* ***gyermeket nevelő családban*** *a* ***tankönyvek ingyenesen álljanak rendelkezésre*** *(normatív kedvezmény)*. A 17/2014. (III.12.) EMMI rendelet (a továbbiakban: R.) értelmében az R. 5. számú melléklete szerinti **igénylőlapon lehet benyújtani e normatív kedvezményre vonatkozó igényeket.** Az igénylőlap benyújtásával egyidejűleg be kell mutatni a normatív kedvezményre való jogosultságot igazoló iratokat vagy az 5. sz. melléklet szerinti igénylőlapon nyilatkozni kell a normatív kedvezményre való jogosultság későbbi időpontban történő igazolásáról.

A **normatív kedvezményre való jogosultság igazolásához** az R. 26. § (1) bekezdése értelmében a **családi pótlék folyósításáról szóló igazolás** **benyújtása szükséges.** Az R. 26. § (2) bekezdése szerint a családi pótlék folyósításáról szóló**igazolásként el kell fogadni*****a bérjegyzéket****, vagy a* ***lakossági folyószámla kivonatot****, vagy a* ***postai igazolószelvényt****.*

Az **iskola igazgatójának** tehát, a **fentiekben foglaltaknak megfelelően** a családi pótlék folyósításáról szóló igazolásként **elegendő csak egy igazolási forma bekérése a szülőtől.**

*Hatósági bizonyítvány formájában történő kizárólagos igazolási mód megkövetelése a jogszabály szövegével ellentétes.*

A jogszabály szövegezéséből nem következik, hogy a szülő a tankönyvtámogatásra való jogosultságát egy tanéven belül több alkalommal is igazolja, ***a családi pótlék folyósításáról szóló igazolásra egy alkalommal az igénylőlap kitöltésekor kell, hogy sor kerüljön***, ha nem áll rendelkezésre az igazolás (például, amennyiben a 20. életévét még be nem töltött gyermek tanulói jogviszonya megszűnt, azonban újabb képzésben, vagy más iskolában – köznevelési intézményben - újabb tanulói jogviszonyt létesít, visszamenőleg 2 hónapra válik jogosulttá a családi pótlékra), abban az esetben egy későbbi meghatározott időpontban kell az igazolást benyújtani.

Tájékoztatjuk az intézményeket, hogy a szeptemberi tanévkezdésre való tekintettel a szeptemberben esedékes családi pótlék **augusztus 27-ig** minden jogosult számlájára megérkezik, ezért *az augusztus és szeptember hónapban esedékes ellátások augusztus havi kifizetéssel teljesülnek*, szeptemberben nem történik kifizetés.

A családok támogatásáról szóló 1998. évi LXXXIV. törvény 11. § (1) bekezdése e) és f) pontja értelmében a családi pótlék havi összege:

* három- vagy többgyermekes család esetén gyermekenként 16.000 Ft,
* három – vagy több gyermeket nevelő egyedülálló esetén gyermekenként 17.000 Ft.